b'\n_START_ARTICLE_\nAspartamas\n_START_PARAGRAPH_\nAspartamas (Slastilinas) E951 \xe2\x80\x93 dirbtinis saldiklis. Metilinis dipeptido eteris, susidedantis i\xc5\xa1 dviej\xc5\xb3 aminor\xc5\xabg\xc5\xa1\xc4\x8di\xc5\xb3: asparto r\xc5\xabg\xc5\xa1ties ir fenilalanino.\n_START_SECTION_\nIstorija\n_START_PARAGRAPH_\nAspartamas buvo atrastas 1965 m. JAV chemiko D\xc5\xbe. \xc5\xa0atlerio (James M. Schlatter), dirbusio G. D. Searle & Company kompanijoje. \xc5\xa0atleris band\xc4\x97 sukurti prie\xc5\xa1opin\xc4\xaf vaist\xc4\x85. Smalsiai ly\xc5\xbetel\xc4\x97jes savo pir\xc5\xa1t\xc4\x85 i\xc5\xa1tept\xc4\x85 susintetintu aspartamu, jis i\xc5\xa1 karto pajuto intensyv\xc5\xb3 sald\xc5\xb3 skon\xc4\xaf._NEWLINE_Susintetinus aspartam\xc4\x85, buvo prad\xc4\x97ti jo tyrimai sveikatai. Kai kurie tyr\xc4\x97jai nustat\xc4\x97, kad jis \xc5\xbeiurk\xc4\x97ms sukelia v\xc4\x97\xc5\xbe\xc4\xaf, tod\xc4\x97l FDA (Food and Drug Administration) labai ilgai jo nepatvirtino kaip maisto priedo. Tik 1983 aspartam\xc4\x85 buvo leista naudoti karbonizuotuose g\xc4\x97rimuose, o nuo 1996 jokie apribojimai JAV jam netaikomi._NEWLINE_1985 m. kontroversi\xc5\xa1kai vertinama JAV kompanija Monsanto nupirko G. D. Searle & Company, ir aspartamo gamyba buvo perkelta \xc4\xaf dukterin\xc4\x99 Monsanto kompanij\xc4\x85 NutraSweet. 2000 m. gegu\xc5\xbe\xc4\x97s 25 d. Monsanto pardav\xc4\x97 NutraSweet J. W. Childs Equity Partners II L.P kompanijai. JAV registruotas aspartamo patentas baig\xc4\x97si 1992, taigi ir daugelis kit\xc5\xb3 kompanij\xc5\xb3 (Ajinomoto, Merisant, Holland Sweetener Company) prad\xc4\x97jo \xc5\xa1io saldiklio gamyb\xc4\x85.\n_START_SECTION_\nSavyb\xc4\x97s\n_START_PARAGRAPH_\nKaip ir baltym\xc5\xb3, jo kaloringumas yra 4 kcal/g, ta\xc4\x8diau d\xc4\x97l minimali\xc5\xb3 jo kieki\xc5\xb3 produkte, jo kaloringumas paprastai vertinamas kaip artimas nuliui. Lyginant su cukrumi, jo saldinamosios savyb\xc4\x97s pasirei\xc5\xa1kia l\xc4\x97\xc4\x8diau ir i\xc5\xa1lieka ilgiau. Aspartamas skyla 80 \xc2\xb0C temperat\xc5\xabroje, tod\xc4\x97l nenaudojamas termi\xc5\xa1kai apdorojamiems produktams saldinti.\n_START_SECTION_\nMaisto priedas\n_START_PARAGRAPH_\nDirbtinis saldiklis \xe2\x80\x93 Europos S\xc4\x85jungos maisto pried\xc5\xb3 s\xc4\x85ra\xc5\xa1e \xc5\xbeymimas E951._NEWLINE_Aspartamas yra ma\xc5\xbedaug 160-200 kart\xc5\xb3 saldesnis u\xc5\xbe cukr\xc5\xb3, neturi kvapo, gerai tirpsta vandenyje.\n_START_SECTION_\nSaugos klausimai\n_START_PARAGRAPH_\nPatek\xc4\x99s \xc4\xaf \xc5\xbemogaus organizm\xc4\x85 aspartamas skyla \xc4\xaf dvi aminor\xc5\xabg\xc5\xa1tis ir metanol\xc4\xaf. Aminor\xc5\xabg\xc5\xa1tys yra baltym\xc5\xb3 sudedamosios dalys ir n\xc4\x97ra pavojingos organizmui (jos netgi reikalingos). Metanolis (didesniais kiekiais) yra toksin\xc4\x97 med\xc5\xbeiaga, d\xc4\x97l ko buvo g\xc4\x85sdinama aspartamo \xc5\xbealingumu. Metanolis v\xc4\x97liau skyla \xc4\xaf formaldehid\xc4\x85, o \xc5\xa1is \xc4\xaf skruzd\xc5\xbei\xc5\xb3 r\xc5\xabg\xc5\xa1t\xc4\xaf. Ta\xc4\x8diau valgant aspartamu saldintus produktus metanolio i\xc5\xa1siskiria \xc5\xbeymiai ma\xc5\xbeiau, negu valgant tokius produktus kaip citrusiniai vaisiai, pomidorai ar j\xc5\xb3 sultys. _NEWLINE_Produkt\xc5\xb3, turin\xc4\x8di\xc5\xb3 fenilalanino aminor\xc5\xabg\xc5\xa1t\xc4\xaf, nerekomenduojama vartoti vaikams, turintiems polink\xc4\xaf \xc4\xaf fenilketonurij\xc4\x85, tod\xc4\x97l daugumoje \xc5\xa1ali\xc5\xb3 produktai, turintys aspartamo turi tur\xc4\x97ti \xc4\xafsp\xc4\x97jim\xc4\x85 \xe2\x80\x9eturi fenilalanino \xc5\xa1altin\xc4\xaf\xe2\x80\x9c._NEWLINE_Yra manan\xc4\x8di\xc5\xb3, kad aspartamas \xc5\xbealingas sveikatai. 1981 m. jo naudojim\xc4\x85 nustatytomis doz\xc4\x97mis maisto produktuose, kaip ne\xc5\xbealing\xc4\x85 visuomen\xc4\x97s sveikatai, patvirtino JAV Maisto ir vaist\xc5\xb3 administracija (FDA), 1994 m. aspartamo naudojimas patvirtintas visose ES valstyb\xc4\x97s\xc4\x97 Yra studij\xc5\xb3, i\xc5\xa1kelian\xc4\x8di\xc5\xb3 mint\xc4\xaf, kad aspartamas gali padidinti prie\xc5\xa1laikinio gimdymo, v\xc4\x97\xc5\xbeio, kepen\xc5\xb3 ciroz\xc4\x97s, diabeto, i\xc5\xa1s\xc4\x97tin\xc4\x97s skleroz\xc4\x97s susirgim\xc5\xb3 rizik\xc4\x85, kaip ir \xc4\xafrodin\xc4\x97jan\xc4\x8di\xc5\xb3 prie\xc5\xa1ingai. Aspartamo saugumo patvirtinimai Europoje buvo atlikti kelis kartus. 2013 m. Europos Maisto saugumo organizacija EFSA dar kart\xc4\x85 patvirtino, kad aspartamo vartojimas nepadidina susirgim\xc5\xb3 rizikos nevir\xc5\xa1ijant 40 mg k\xc5\xabno mas\xc4\x97s kilogramui per dien\xc4\x85 doz\xc4\x97s.'